የትግራይ ህዝብ ጥያቄ የነጻነትና የሥርዓት ለውጥ ፍላጎት መሆኑን ገለጸ
 አዲስ
አበባ፡- በትግራይ
ክልል እየተካሄደ ያለው
ሕዝባዊ እንቅስቃሴ የነጻነትና
የሥርዓት ለውጥ ፍላጎት
መሆኑን የትግራይ ብልፅግና
ፓርቲ ጽህፈት ቤት
አስታወቀ። የዋጅራት ወረዳ ይመለስ ጥያቄ ተግባራዊ ባለመደረጉ ነዋሪዎች ሰልፍ በመውጣት ተቃውሟቸውን እየገለጹ ናቸው።የትግራይ ብልፅግና ፓርቲ ጽህፈት ቤት ኃላፊው አቶ ነብዩ ስሁል በተለይ ለአዲስ ዘመን እንደገለጹት፤ ብልጽግና የህዝቡ ድምጽ እንዲሰማ ጥያቄውንም ባግባቡ እንዲያቀርብ የማበረታታት፤ ክልሉን የሚያስተዳድረው መንግሥት ኃላፊነቱን እንዲወጣ የመወትወትና የማሳሰብ ሥራ እየተሰራም ነው ።‹‹ከእዚህ በላይ መሄድ የሚቻልበት ዕድል ሊኖር ይችላል የሕዝብ ችግር በጊዜው መፈታት አለበት›› ሲሉም አሳስበዋል። ችግሩ የማይፈታ ከሆነ እንደብልጽግና የሕዝቡን ችግር የመፍታት ኃላፊነት ስላለብን ህጋዊ እንቅስቃሴ ወደማድረግ እንሸጋገራለን ብለዋል።ሕዝቡ በችግሩ ውስጥ ተዘፍቆ መቆየት የለበትም የሚል ጽኑ ዕምነት ስላለ የክልሉ መንግሥት የሚያስተዳድረውን ሕዝብ ጥያቄ መመለስና ሕዝቡም መፍትሄ ማግኘት አለበት ያሉት ኃላፊው፤ የክልሉ መንግሥት የሚያስተዳድረውን ሕዝብ ጥያቄ መመለስ የሚያቅተው ከሆነ ሕዝቡ መፍትሄ ማግኘት ስላለበት ብልጽግና እንደመንግሥት ሕጋዊ መንገድን በመከተል የሚቻለውን ለማድረግ እየተዘጋጀ መሆኑን ጠቁመዋል። ጥያቄዎቹ ለረጅም ዓመታት የቆዩ ናቸው ያሉት አቶ ነብዩ፤ በክልሉ ኃላፊነት የሚሰማው መንግሥት ስላልነበረ ችላ ተብለው እንደቆዩ አመልክተዋል።በአሁኑ ወቅት በክልሉ እየተካሄደ ያለው ህዝባዊ እንቅስቃሴ የነጻነት ጥያቄዎች ተብለው ሊጠቃለሉ የሚችሉ ናቸው ብለዋል።የእውነተኛ ፌዴራሊዝም ትግበራ ጥያቄ አንዱ መሆኑን አንስተው፤ እውነተኛ ፌዴራሊዝም ራስን በራስ ማስተዳደር የሚያስችል የፖለቲካ ስርዓት ቢሆንም፤ በትግራይ ክልል እስካሁን ሳይተገበር መቆቱን አመልክተዋል።ክልሉን የሚያስተዳድረው መንግሥት የአንድ አካባቢ፣ የአንድ ቡድን የጥቅም ትስስር መንግሥት እንጂ በትክክል ትግራይን የሚወክልና ህዝቡን በፍትሃዊ የስልጣን ክፍፍል ያላስተዳደረ መሆኑንም አመልክተዋል።ሂደቱ ራስን በእራስ የማስተዳደርና እውነተኛ ፌዴራሊዝም እንዲተገበር የማድረግ ነውም ብለዋል። ወረዳዎችንና ዞኖችን የሚያስተዳድሯቸው በቡድንተኝነትና በቤተሰባዊ ትስስር የተወከሉ ሰዎች በመሆናቸው ሕዝቡን ሲያማርር መቆየቱን ጠቁመዋል።ፍትሃዊ የኢኮኖሚ ተጠቃሚነት ሌላው ጉዳይ መሆኑን አንስተው፤ ተጠቃሚዎች በጣም ጥቂት በቡድን የተደራጁ ባለስልጣናትና ግለሰቦች መሆናቸውንም ተናግረዋል።የዴሞክራሲና የወጣቶች ሥራ ፈጠራም የችግሩ መገለጫ መሆኑን አንስተዋል።የሀብት ብዝበዛ እንዳለም ጠቁመዋል።አንዳንድ አካባቢዎች የተፈጥሮ ሃብቶቻቸው ብዝበዛና ውድመት መኖሩን በማንሳት፤ ፍትህና ካሳ እየጠየቁ እንደሚገኙም አመልክተዋል።በለስ ላይ የደረሰው ውድመት ሆን ተብሎ የአንዳንድ አካባቢዎች የኢኮኖሚ አቅም ለመጉዳት የተፈጠረ ነው የሚል እምነት እንዳለም አመልክተዋል። ከአላማጣ እስከ ዛላምበሳ በሚገኝ የበለስ ተክል ላይ የከፋ ጉዳት መድረሱን ጠቁመዋል።‹‹በእንደርታ፣ ዋጅራትና ራያ ሰፊ የበለስ ሽፋን መኖሩንና ሆን ተብሎ በተቀነባበረ ሴራ የበለስ በሽታ እንዲገባ በማድረግ በተክሉ ላይ የከፋ ጉዳት እንዲደርስ ተደርጓል›› የሚል እምነት እንዳለም ገልጸዋል። በእንደርታ፣ በመቀሌና ዙሪያ ባሉ አካባቢዎች የመሬት ወረራ ጉዳይም ትልቅ ችግር እንደሆነ ጠቁመዋል።በየቦታው እየተነሱ ያሉት ጥያቄዎች ትላልቅና መሰረታዊ የሚባሉ ናቸው ብለዋል።ክልሉን እያስተዳደረ የሚገኘው መንግሥት ከፍተኛ የአቅም ማነስ ችግር እየታየበት፣ በዋናነትም በመቀሌ ከተማ ብቻ ተወስኖ እንደሚገኝም አስታውቀዋል።በደደቢት የወረዳ ጥያቄ ተነስቶ ሰባት ቀናት ምላሽ የሚሰጣቸው አካል በማጣታቸው መንገድ በመዝጋት፣ ሰላማዊ ሰልፍ በማድረግ እስከማመጽ መድረሳቸውንም አመልክተዋል።የክልሉ መንግሥት ምንም ምላሽ አለመስጠቱ መንግሥት አለመኖሩን የሚያስረዳ፣ በመቀሌ ከተማ፣ ማህበራዊ ሚዲያና በክልሉ ሚዲያ ተወስኖ ያለ መንግሥት መሆኑን የሚያሳይ እንደሆነ ተናግረዋል።በአካባቢው ከሚገኙ ምንጮች ያገኘናቸው መረጃዎች እንደሚያመለክቱት፣ በክልሉ የተለያዩ አካባቢዎች ሕዝባዊ እንቅስቃሴዎች እየተካሄዱ ነው።ሒዋነ፣ ኃወሓት የትጥቅ ትግል የጀመረበት ደደቢት እና ዋጅራት እስከትናንት ከሁለት እስከ ሰባት ቀናት ያክል መንገድ በመዝጋት ጭምር ሕዝባዊ ሰላማዊ ሰልፎች ተካሂደዋል ።የዋጅራት ወረዳ ይመለስ ጥያቄ በሚመለከተው አካል ምላሽ ባለማግኘቱ በተፈጠረ ቅሬታ ህዝቡ አደባባይ መውጣቱም ተመልክቷል ።ለዝግጅት ክፍሉ ቅሬታቸውን ያቀረቡትና ለደህንነታቸው ሲሉ ማንነታቸውን እንዳይገለጽ የጠየቁን በትግራይ ክልል የዋጅራት አካባቢ ነዋሪዎች እንደሚሉት፤ ለ27 ዓመታት ወረዳ የመሆን ጥያቄ ሲያቀርቡ ቆይተው አሁን ምላሽ ያገኘ ሲመስል በታሪክም የምትታወቀው የዋጅራት አማካይ ከተማ ባህሪ ጸሀይ አማካይ አትሆንም ብለው ለ8 ወራት ሲከራከሩ መቆየታቸውን አመልክተዋል።ከትናንት በስቲያ አዲጉደም በተካሄደ ስብሰባም ‹‹አስተዳደር ምረጡ›› መጀመሪያ የት መሆናችን ይታወቅና ከዚያ መኋላ እንመርጣለን ብለው ባቀረቡት ሀሳብ ሊስማሙ ባለመቻላቸው ስብሰባውን ረግጠው እንደወጡም ገልጸዋል።በሽማግሌ ይጨረስ ተብሎ የነበር ቢሆንም ግን ጥያቄውን ለማፈን በተለያዩ መደለያዎች ሲንቀሳቀሱ መቆየታቸውንም ተናግረዋል።ለሁለት ቀናት ህዝቡ ተቆጥቶ ሰላማዊ ሰልፍ ቢወጣም ወረዳውም ሆነ ዞኑ ሊሰማን ስላልቻለ ከክልል መጥተው ያወያዩን ካልሆነ የምናደርገውን እናደርጋለን ሲሉም ተናግረዋል።ድምጻችንን የሚሰማን ሚዲያ አጥተናል ያሉት ቅሬታ አቅራቢዎቹ፤ ሀገራዊና ድምጻቸውን ያለማቋረጥ የሚያቀርብላቸው እንጂ መቀመጫውን ትግራይ ያደረገ ድምጸ ወያነ እና ትግራይ ቲቪ ድምጻቸውን ሊያሰሙልን አልቻሉም ብለዋል። በንጉስ ኃይለስላሴ ዘመን በጥርጊያ የተሰራ መንገድ እስካሁን በአስፋልት ደረጃ እንዲያድግ አለመደረጉንም በቅሬታ አንስተዋል።ህወሓት ሆን ብሎ በለስ እንዲጠፋ ያደረገውም ሕዝቡ የምግብ ፍጆታውን በማጣት ለድህነት እንዲዳረግና ለህወሓት እንዲገዛ ለማድረግ ነው ብለዋል።በጉዳዩ ዙሪያ የዋጅራት ወረዳ አስተዳደር አቶ ዳርጌ ጸጋይ በስልክ ብናገኛቸውም በጉዳዩ ላይ ተሰብስበን ስላልተወያየንበት ለሚዲያ የሚሆን ምላሽ የለኝም ብለዋል።አዲስ ዘመን ግንቦት 17/2012 ዘላለም ግዛው